Broj: 711-I-1446-M-267/22-02-17

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Katarine Pavičić Dokoze, ravnateljice Poliklinike za rehabilitaciju slušanja i govora SUVAG,** za davanjem mišljenja Povjerenstva,na 171. sjednici održanoj dana 13. svibnja 2022.g. daje sljedeće

**MIŠLJENJE**

**Sukladno članku 17. stavku 2. ZSSI-a, obveznica Katarina Pavičić Dokoza, ravnateljica Poliklinike za rehabilitaciju slušanja i govora SUVAG, može za vrijeme obnašanja navedene dužnosti povremeno obavljati poslove glavnog urednika stručno-znanstvenog časopisa Logopedija i za to primati naknadu, koju je u smislu odredbe članka 17. stavka 4. ZSSI-a dužna prijaviti Povjerenstvu.**

Obrazloženje

Zahtjev za davanjem mišljenja Povjerenstva podnijela je Katarina Pavičić Dokoza, ravnateljica Poliklinike za rehabilitaciju slušanja i govora SUVAG. U knjigama ulazne pošte Povjerenstva zahtjev je zaprimljen 11. svibnja 2022. pod poslovnim brojem 711-U-4964-M-267/22-01-3, povodom kojeg se vodi predmet broj M-267/22.

Člankom 3. stavkom 1. podstavkom 65. ZSSI-a propisano je da ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Katarina Pavičić Dokoza, povodom obnašanja dužnosti ravnateljice zdravstvene ustanove Poliklinika za rehabilitaciju slušanja i govora SUVAG, kojoj je jedini osnivač Grad Zagreb, dužna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica traži mišljenje Povjerenstva može li za vrijeme obnašanja dužnosti ravnateljice Poliklinike za rehabilitaciju slušanja i govora SUVAG obavljati funkciju glavnog urednika stručno-znanstvenog časopisa Logopedija te za to dobivati naknadu.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 3. ZSSI-a, prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Prema odredbi članka 17. stavka 4. ZSSI-a, obveznici su obvezni prijaviti Povjerenstvu primitke iz stavaka 2. i 3. ovoga članka.

S obzirom da bi obveznica istodobno s obnašanjem dužnosti ravnateljice zdravstvene ustanove obavljala poslove glavnog urednika časopisa Logopedija, za koji navodi da je stručno-znanstveni časopis logopedske struke, Povjerenstvo zaključuje da se radi o povremenom obavljanju drugih poslova, koji se ne obavljaju svakodnevno i u punom radnom vremenu.

Pored toga, imajući u vidu vrstu navedenog časopisa, u kojem se objavljuju stručni i znanstveni članci iz područja logopedije, uređivanje istog može se smatrati obavljanjem znanstvene i istraživačke, ali i edukacijske djelatnosti, koje obveznici za vrijeme obnašanja javne dužnosti mogu obavljati bez prethodnog odobrenja Povjerenstva iz članka 17. stavka 3. ZSSI-a.

Stoga sukladno članku 17. stavku 2. ZSSI-a, obveznica Katarina Pavičić Dokoza, ravnateljica Poliklinike za rehabilitaciju slušanja i govora SUVAG, može za vrijeme obnašanja navedene dužnosti obavljati povremene poslove glavnog urednika stručno-znanstvenog časopisa Logopedija te za to primati naknadu, koju je temeljem članka 17. stavka 4. Zakona dužna prijaviti Povjerenstvu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Katarina Pavičić Dokoza, elektronička dostava
2. Objava na internetskoj stranici Povjerenstva
3. Pismohrana